VENDIM
Nr. 566, datë 29.7.2022

PËR PËRCAKTIMIN E KRITEREVE DHE TË PROCEDURAVE TË PËRZGJEDHJES SË ORGANIZATAVE RINORE DHE ORGANIZATAVE PËR TË RINJTË, BASHKIVE DHE GRUPEVE JOFORMALE RINORE  QË PËRFITOJNË FINANCIME NGA FONDET GRANT NGA BUXHETI I SHTETIT, TË DEDIKUARA PËR RININË
(Ndryshuar me vendimin nr. 152, datë 11.3.2026)
(i përditësuar)

Në mbështetje të nenit 100 të Kushtetutës dhe të pikës 3, të nenit 15, të ligjit nr. 75/2019, “Për rininë”, me propozimin e ministrit të Shtetit për Rininë dhe Fëmijët, Këshilli i Ministrave

VENDOSI:

I. DISPOZITA TË PËRGJITHSHME

Neni 1 
Fondi grant për rininë
[bookmark: _Hlk225332172](Ndryshuar togfjalësh me vendimin nr. 152, datë 11.3.2026)

Agjencia Kombëtare e Rinisë (në vijim “AKR-ja”), nëpërmjet fondit grant të dedikuar për rininë, të miratuar në ligjin vjetor të buxhetit, financon projektet e propozuara nga organizatat rinore organizatat për të rinjtë dhe bashkitë dhe grupet joformale rinore.

Neni 2 
Përkufizime
(Ndryshuar togfjalësh në shkronjën “b” dhe “d” me vendimin nr. 152, datë 11.3.2026)

Në kuptim të këtij vendimi, termat e mëposhtëm nënkuptojnë:
a) “Autoritet financues”, institucioni përgjegjës për rininë, sipas kuptimit të nenit 8 të ligjit nr. 75/2019, “Për rininë”.
b) “Kandidat”, organizata rinore, organizata për të rinjtë dhe bashkia dhe grupi joformal rinor, që merr pjesë në një procedurë konkurrimi, sipas këtij vendimi.
c) “Grant”, shuma e përcaktuar e fondit për mbështetjen e projektpropozimeve për të rinjtë, e shpallur në dokumentet e konkurrimit gjatë një procedure të parashikuar. Kjo shumë i jepet subjektit përfitues nga AKR-ja, në përputhje me kriteret e vendosura sipas këtij vendimi dhe legjislacionit në fuqi.
ç) “Dokumentet e konkurrimit”, dokumentet që AKR-ja vë në dispozicion të të gjithë kandidatëve të interesuar për përgatitjen e projektpropozimeve.
d) “Komisioni i vlerësimit të projektpropozimeve” (në vijim “komisioni”), organi vlerësues i projektpropozimeve të kandidatëve për përfitimin e fondeve grant për rininë, i ngritur sipas përcaktimeve të legjislacionit në fuqi për përbërjen, kriteret dhe procedurat e përzgjedhjes së anëtarëve të komisionit të vlerësimit;
dh) “Donator”, organizata, institucioni, enti apo organi, kombëtar e ndërkombëtar, publik apo privat, që mbështet përzgjedhjen dhe zbatimin e projektpropozimeve të kandidatëve në një thirrje konkurruese të AKR-së, duke angazhuar ekspertizën e vet dhe financimin shtesë mbi fondin grant, të përcaktuar për rininë në buxhetin e shtetit.

Neni 3 
Parimet e shpërndarjes së fondeve

Procesi i shqyrtimit të projektpropozimeve, përzgjedhjes së projekteve dhe kandidatëve përfitues e i shpërndarjes së fondeve për mbështetjen e projekteve për të rinjtë mbështetet në parimet e mëposhtme:
a) lirisë në pjesëmarrje e konkurrim;
b) mosdiskriminimit e trajtimit të barabartë;
c) transparencës së procedurave të vendimmarrjes, duke u mundësuar të gjithë kandidatëve informacionin për procedurën përkatëse;
ç) përputhshmërisë me objektivat e grantit dhe me efektivitetin e përdorimit të burimeve, në bazë të sistemit të konkurrimit dhe të kritereve, që mundësojnë vlerësimin e projektpropozimit e të specifikimeve teknike dhe financiare për përzgjedhjen e shpërndarjen e grantit;
d) mungesës së prapaveprimit, duke përjashtuar mundësinë e shpërndarjes së fondeve për veprimtari të realizuara në datën e vendimmarrjes;
dh) paanshmërisë së shqyrtimit e të vendimmarrjes dhe parandalimit të konfliktit të interesave;
e) përjashtimit të mbivendosjes, që nënkupton shmangien e financimit të së njëjtës veprimtari për të njëjtin interes konkret, më shumë se një herë, brenda të njëjtit vit financiar.

KREU II 
KRITERET PËR PËRFITIMIN E GRANTEVE NGA KANDIDATËT

Neni 4 
Organizata rinore

Organizata rinore mund të kërkojë të përfitojë mbështetje financiare, pas plotësimit të kritereve të përcaktuara në nenin 11, të ligjit nr. 75/2019, “Për rininë”, si dhe të kritereve të mëposhtme:
a) të mos jetë në proces shpërndarjeje ose likuidimi;
b) të mos ketë detyrime tatimore apo kontribute të sigurimeve shoqërore dhe shëndetësore të pashlyera;
c) përfaqësuesi i saj ligjor të mos jetë dënuar me vendim gjyqësor të formës së prerë.

Neni 5 
Organizata për të rinjtë

Organizata për të rinjtë mund të kërkojë të përfitojë mbështetje financiare pas plotësimit të kritereve të përcaktuara në nenin 12, të ligjit nr. 75/2019, “Për rininë”, si dhe të kritereve të mëposhtme:
a) të mos jetë në proces shpërndarjeje ose likuidimi;
b) të mos ketë detyrime tatimore apo kontribute të sigurimeve shoqërore dhe shëndetësore të pashlyera;
c) përfaqësuesi i saj ligjor të mos jetë dënuar me vendim gjyqësor të formës së prerë.

Neni 6
Bashkia 
(Ndryshuar titull dhe togfjalësh me vendimin nr. 152, datë 11.3.2026)

Bashkia, sipas pikës 2, të nenit 7, të ligjit nr. 75/2019, “Për rininë”, mund të kërkojë të përfitojë mbështetje financiare pas plotësimit të kritereve të mëposhtme:
a) të paraqesë projektpropozimin me objekt zhvillimin e infrastrukturës rinore;
b) të paraqesë shprehjen e interesit të miratuar nga kryetari i bashkisë.
Neni 6/1
Grupi joformal rinor
(Shtuar me vendimin nr. 152, datë 11.3.2026)

1. Grupi joformal rinor është një formë organizimi e përkohshme dhe vullnetare e të rinjve, e krijuar për konceptimin dhe zbatimin e një iniciative konkrete, me interes komunitar në fushën e zhvillimit rinor, përfshirjes ose mirëqenies së të rinjve.
2. Grupi joformal rinor mund të kërkojë të përfitojë mbështetje financiare nga fondet grant të buxhetit të shtetit, në përputhje me nenin 13/1, të ligjit nr. 75/2019, “Për rininë”, të ndryshuar, kur plotëson kriteret e mëposhtme:
a) Grupi përbëhet nga të paktën 4 (katër) anëtarë të moshës 15–29 vjeç, të cilët angazhohen në mënyrë vullnetare për realizimin e një iniciative të bazuar në nevojat e komunitetit;
b) Grupi vepron mbi baza joformale dhe nuk ka personalitet juridik, por organizohet rreth një qëllimi të përbashkët dhe një plani veprimi të qartë;
c) Grupi cakton një përfaqësues në moshë madhore, me zotësi të plotë për të vepruar, i cili përfaqëson grupin në marrëdhëniet me Agjencinë Kombëtare të Rinisë dhe palët e treta, si dhe mban përgjegjësi administrative dhe financiare për përdorimin e fondeve;
ç) Grupi paraqet një deklaratë të nënshkruar nga të gjithë anëtarët, ku përcaktohen përbërja e grupit, qëllimi i iniciativës, rolet e brendshme dhe angazhimi për zbatimin dhe raportimin e projektit;
d) Fondet e përfituara administrohen në përputhje me kushtet e kontratës së grantit dhe legjislacionin në fuqi për menaxhimin e fondeve publike;
dh) Grupi dhe përfaqësuesi i tij angazhohen për raportim përshkrues e financiar, si dhe i nënshtrohen kontrollit dhe verifikimit nga Agjencia Kombëtare e Rinisë dhe organet kompetente;
e) Iniciativa është jofitimprurëse, me interes publik/komunitar;
ë) Grupi angazhohet për respektimin e parimeve të mosdiskriminimit, barazisë gjinore, përfshirjes sociale dhe vlerave demokratike.

KREU III 
DETYRAT E STRUKTURAVE PËRGJEGJËSE PËR DHËNIEN 
E GRANTEVE PËR RININË

Neni 7 
Agjencia Kombëtare e Rinisë
(Ndryshuar togfjalësh me vendimin nr. 152, datë 11.3.2026)

1. AKR-ja shpall çdo vit programin vjetor të financimit për projektet e kandidatëve.
2. AKR-ja harton e publikon dokumentacionin mbështetës për zhvillimin e procedurës konkurruese të përfitimit të granteve për rininë, sipas kushteve dhe afateve të përcaktuara në këtë vendim, ku përfshihen:
a) thirrjet publike për projektpropozime nga ana e organizatave rinore, organizatave për të rinjtë dhe bashkive dhe grupeve joformale rinore;
b) fondi në dispozicion për çdo thirrje për projektpropozime;
c) dokumentet për përgatitjen e dorëzimin e projektpropozimeve; 
ç) formularët e kërkesës;
d) kontrata tip;
dh) udhëzime të detajuara, të cilat përmbajnë informacion, për: 
i. mënyrën e shpërndarjes së fondeve dhe zbatimin e projektit;
ii. procedurën e zbatuar;
iii. kriteret minimale të kualifikimit dhe dokumentacionin, që provon plotësimin e tyre;
iv. kushtet e grantit;
v. afatet kohore dhe formalitetet, që duhet të respektohen;
vi. kriteret e përdorura për përzgjedhjen e kandidatëve;
vii. ndarjen e zërave në terma financiarë;
viii. mënyrën e vlerësimit të projektpropozimeve;
ix. detyrimet e raportimit për zbatimin e projektit;
x. mënyrën e kryerjes së monitorimit të projekteve;
e) ndryshimet e kryera dhe sqarimet e bëra përgjatë procedurës;
ë) listën e projektpropozimeve dhe të kandidatëve pjesëmarrës për përfitimin e granteve;
f) vlerësimet përfundimtare të projektpropozimeve, kryer nga komisioni dhe miratuar nga ministri përgjegjës për rininë.
3. AKR-ja njofton kandidatin pjesëmarrës në procedurat konkurruese, për:
a) përzgjedhjen e projektpropozimit për financim;
b) përzgjedhjen e kushtëzuar të projektpropozimit për financim dhe kërkesën për rishikim të tij, bazuar në rekomandimet e komisionit;
c) mospërzgjedhjen e projektpropozimit për financim, të drejtën për të kërkuar arsyetimin e vendimmarrjes dhe të drejtën për ankim;
4. AKR-ja kryen procedurën e negocimit me kandidatin e përzgjedhur dhe nënshkruan kontratën e financimit të projektit;
5. AKR-ja monitoron zbatimin e projekteve të financuara dhe përgatit vlerësimin e performancës të fondit grant për rininë.

Neni 8 
Ngritja e komisionit të vlerësimit të projektpropozimeve
(Shfuqizuar me vendimin nr. 152, datë 11.3.2026)

Neni 9 
Kompetencat e komisionit
(Shfuqizuar vendimin nr. 152, datë 11.3.2026)

KREU IV 
PROCEDURA PËR PËRZGJEDHJEN E PROJEKTEVE DHE DHËNIEN 
E GRANTEVE PËR RININË

Neni 10 
Analiza e problematikave dhe përcaktimi i përparësive

1. Ministri përgjegjës për rininë kryen çdo vit analizën e mundësive dhe të problematikave për rininë, bazuar në nevojat e identifikuara dhe prioritetet për rininë në strategjitë, planet e veprimit, politikat e programet në nivel qendror dhe vendor.
2. Ministri përgjegjës për rininë përcakton objektivat dhe fushat e përparësisë së grantit për rininë, për të cilat zhvillohen thirrjet konkurruese për projektpropozime, pas këshillimit në Këshillin Kombëtar të Rinisë.

Neni 11 
Shpallja, dokumentet e aplikimit dhe afati i thirrjes
(Shtuar fjali në fund të pikës , shtuar pikat 2/1 dhe 2/2 dhe ndryshuar togfjalësh në fund të shkronjës “a”, të pikës 2 me vendimin nr. 152, datë 11.3.2026)

1. AKR-ja shpall thirrjet konkurruese për projektpropozime dhe publikon rregullat për përgatitjen e dorëzimin e dokumentacionit mbështetës për kandidatët, pas miratimit të tyre nga ministri përgjegjës për rininë. Paketa e dokumenteve të aplikimit përmban udhëzuesin për kandidatët, formularët për përgatitjen e projektpropozimit dhe kriteret e përzgjedhjes së tij. Aplikimi për mbështetje me grant kryhet elektronikisht nëpërmjet portalit “e-Albania.
2. Organizata rinore dhe organizata për të rinjtë, që merr pjesë në thirrjen e shpallur për konkurrim, plotëson dokumentet e aplikimit të thirrjes dhe ngarkon dokumentacionin në portalin qeveritar “e-Albania”, që provon plotësimin e kritereve të përcaktuara, sipas rastit, në nenet 4 ose 5 të këtij vendimi, si dhe dokumentet e mëposhtme:
a) kopje të aktit të regjistrimit në gjykatë dhe ekstraktin historik të lëshuar nga gjykata;
b) kopje të statutit të OJF-së, ku specifikohet si pjesë e veprimtarisë së saj dhe zhvillimi i aktiviteteve rinore;
c) pasqyrat financiare të dorëzuara për vitin e fundit.
2/1. Bashkia, që merr pjesë në thirrjen e shpallur për konkurrim, plotëson dokumentet e aplikimit të thirrjes dhe ngarkon dokumentacionin përkatës në portalin qeveritar “e-Albania”, i cili provon plotësimin e kritereve, të përcaktuara në nenin 6, të kreut II, të këtij vendimi, si dhe dokumentet e mëposhtme:
a) Planin arkitekturor për ndërtimin ose rikonstruksionin e objektit publik të infrasktrukturës rinore;
b) Preventivin e punimeve për ndërtimin ose rikonstruksionin e objektit publik të infrastrukturës rinore;
c) Dokumentin që vërteton pronësinë mbi objektin publik të infrastrukturës rinore.
2/2. Grupi joformal rinor, që merr pjesë në thirrjen e shpallur për konkurrim përmes personit të autorizuar, plotëson dokumentet e aplikimit të thirrjes dhe ngarkon dokumentacionin përkatës në portalin qeveritar “e-Albania”, që provon plotësimin e kritereve të përcaktuara, sipas rastit, në nenin 6/1, të kreut II, të këtij vendimi.
3. AKR-ja përcakton në thirrjen e shpallur për konkurrim afatin e dorëzimit të projektpropozimeve, i cili nuk mund të jetë më i vogël se 30 (tridhjetë) ditë kalendarike nga data e shpalljes së thirrjes.

Neni 12 
Elementet e projektpropozimit dhe kostot e lejuara

1. Projektpropozimi i dorëzuar në thirrjen konkurruese të AKR-së përmban informacion dhe të dhëna mbi qëllimin, karakteristikat, fushën e përparësisë, objektivat specifikë, veprimtaritë e parashikuara, buxhetin dhe rezultatet e synuara.
2. Granti nuk do të përdoret në asnjë rast për financimin e kostove operative të subjektit përfitues, përtej atyre të miratuara në projektin e përzgjedhur.

Neni 13 
Vlerësimi i projektpropozimit

Komisioni shqyrton e vlerëson çdo projektpropozim të dorëzuar në thirrjen konkurruese të AKR-së, bazuar në kriteret, procedurat, dokumentacionin dhe afatet e thirrjes publike, të përcaktuara në këtë vendim.

Neni 14 
Hartimi i procesverbalit të vlerësimit të projektpropozimeve

1. Komisioni, në përfundim të procesit të vlerësimit, harton procesverbalin e vlerësimit të projektpropozimeve të dorëzuara nga kandidatët në thirrjen konkurruese të AKR-së.
2. Procesverbali përmban renditjen e projektpropozimeve të shqyrtuara bazuar në pikëzimin e të gjithë anëtarëve të komisionit, vendimmarrjen e arsyetuar për çdo projektpropozim, rekomandimet për rishikim të një projektpropozimi të përzgjedhur me kusht për financim dhe informacionin për projektet e shkualifikuara për mungesë dokumentacioni.
3. Procesverbali nënshkruhet nga të gjithë anëtarët e komisionit dhe administrohet nga AKR-ja.

Neni 15 
Miratimi i procesverbalit të vlerësimit të projektpropozimeve
(Shtuar pika 4 me vendimin nr. 152, datë 11.3.2026)

1. AKR-ja, brenda 5 (pesë) ditëve kalendarike nga data e përfundimit të procesit të vlerësimit, përcjell për miratim pranë ministrit përgjegjës për rininë procesverbalin e vlerësimit të projektpropozimeve dhe dokumentacionin shoqërues.
2. Ministri, brenda 5 (pesë) ditëve kalendarike nga data e marrjes së dokumentacionit, miraton procesverbalin e vlerësimit të projektpropozimeve ose e rikthen atë pranë komisionit, të shoqëruar me vërejtjet përkatëse.
3. Komisioni reflekton vërejtjet e ministrit në procesverbal dhe AKR-ja përcjell dokumentacionin e rishikuar për miratim, jo më vonë se 10 (dhjetë) ditë kalendarike nga data e kthimit të procesverbalit nga ministri.
4. Lista e projektpropozimeve fituese të grupeve joformale rinore miratohet nga ministri përgjegjës për rininë, brenda 5 (pesë) ditëve kalendarike nga përfundimi i procesit të vlerësimit. Nëse ministri ka vërejtje për procesverbalin e vlerësimit dhe dokumentacionin shoqërues, e rikthen praktikën pranë komisionit, të shoqëruar me vërejtjet përkatëse. Komisioni mblidhet dhe reflekton vërejtjet në procesverbalin e vlerësimit, brenda 10 (dhjetë) ditëve kalendarike nga përfundimi i procesit të vlerësimit.

Neni 16 
Publikimi i rezultateve të thirrjes
(Ndryshuar togfjalësh në pikën 1 me vendimin nr. 152, datë 11.3.2026)

1. AKR-ja, brenda 5 (pesë) ditëve kalendarike nga data e miratimit të listës së projektpropozimeve fituese, publikon në faqen zyrtare të saj informacion mbi vlerësimin e projektpropozimeve.
2. Afati për vlerësimin e projektpropozimeve dhe publikimin e rezultateve të thirrjes është jo më shumë se 45 (dyzet e pesë) ditë kalendarike nga data e përcaktuar në dokumentet e konkurrimit për dorëzimin e projektpropozimeve të kandidatëve.

Neni 17
Njoftimi i kandidatëve dhe negocimi i kontratës
[bookmark: _Hlk225333182](Shtuar togfjalësh në pikën 1 dhe 3 dhe ndryshuar togfjalësh në pikën 2 dhe 4 me vendimin nr. 152, datë 11.3.2026)

1. AKR-ja, brenda 5 (pesë) ditëve kalendarike nga data e miratimit të procesverbalit të vlerësimit të projektpropozimeve, njofton kandidatin nëpërmjet portalit qeveritar “e-Albania” për përzgjedhjen e projektpropozimit për financim.
2. Kur projektpropozimi është përzgjedhur me kusht, AKR-ja i kërkon kandidatit miratimin, nëpërmjet portalit qeveritar “e-Albania”, brenda 5 (pesë) ditëve kalendarike, për reflektimin e rekomandimeve të komisionit për rishikimin e projektpropozimit. Kandidati, që nuk shprehet brenda këtij afati apo refuzon të rishikojë     projektpropozimin, bazuar në këto rekomandime, skualifikohet e humb të drejtën e mbështetjes me fondet grant për rininë. Në këtë rast, AKR-ja njofton kandidatin pasardhës në listë dhe e fton në procesin e negocimit, në përputhje me parashikimet e këtij neni.
3. AKR-ja, brenda 5 (pesë) ditëve kalendarike nga data e miratimit të procesverbalit të vlerësimit të projektpropozimeve, njofton nëpërmjet portalit qeveritar “e-Albania” kandidatin e përzgjedhur jofitues mbi rezultatin e vlerësimit, hapat për të kërkuar arsyetimin e vendimit dhe procedurën e ankimit.
4. Agjencia Kombëtare e Rinisë, brenda 45 (dyzet e pesë) ditëve kalendarike nga data e përfundimit të procesit të vlerësimit, përfundon procedurën  e negocimit me çdo kandidat të përzgjedhur për financim dhe përcjell për miratim sipas rastit, pranë ministrit përgjegjës për rininë apo titullarit të AKR-së listën e rishikuar me projektet fituese, përshkrimin e projekteve dhe shumat përfundimtare të granteve për financim.
[bookmark: _GoBack] 
Neni 18 
E drejta e ankimit
(Ndryshuar me vendimin nr. 152, datë 11.3.2026)

Organizata rinore, organizata për të rinjtë, bashkia dhe grupi joformal rinor, të përzgjedhura jofituese në procedurën e konkurrimit, kanë të drejtë të paraqesë ankim administrativ pranë ministrit përgjegjës për rininë në portalin qeveritar “e-Albania”. Ankimi paraqitet brenda 10 (dhjetë) ditëve nga njoftimi për mosshpalljen fitues. Ankimi shqyrtohet brenda 10 (dhjetë) ditëve nga komisioni ad hoc për shqyrtimin e ankimit. Përbërja emërore e komisionit përcaktohet me urdhër të ministrit. Rregullat, procedurat dhe afatet kohore të ankimit administrativ bazohen në dispozitat e Kodit të Procedurave Administrative. Në rast të pasaktësive ose mangësive formale në kërkesën për ankim, autoriteti kompetent i jep palës një afat të arsyeshëm për plotësimin e tyre, në përputhje me Kodin e Procedurave Administrative.
Neni 19
Nënshkrimi i kontratës së grantit

1. AKR-ja dhe subjekti përfitues nënshkruajnë kontratën e grantit të projektit, brenda 10 (dhjetë) ditëve kalendarike nga miratimi i listës së projektpropozimeve fituese nga ministri përgjegjës për rininë. 
2. Kontrata e grantit përcakton rregullat, afatet e përgjegjësitë e palëve për realizimin e projektit, dokumentacionin dhe afatet për raportimin përshkrues dhe financiar, mënyrën e transferimit të fondeve, shpenzimet e njohura e të pranueshme, mekanizmat e raportimit e të kontrollit, përfshirë detyrimin e subjektit përfitues për të vënë në dispozicion të Kontrollit të Lartë të Shtetit dokumentacionin për veprimtarinë financiare të kryer, mënyrën e dokumentimit të shpenzimeve të kryera dhe të produkteve e aktiviteteve të realizuara. 

Neni 20 
Livrimi i fondeve të projektit
(Ndryshuar togfjalësh dhe shtuar pika 3 me vendimin nr. 152, datë 11.3.2026)

1. Organizatës rinore dhe organizatës për të rinjtë u livrohet fondi për projektin në 3 (tri) këste:
a) kësti i parë: 50 (pesëdhjetë) % të vlerës së fondit menjëherë pas nënshkrimit të kontratës së grantit;
b) kësti i dytë: 40 (dyzet) % të vlerës së fondit, menjëherë pas miratimit nga AKR-ja të raportit përshkrues e financiar të fazës së parë;
c) kësti i tretë: 10 (dhjetë) % e vlerës së fondit, pas miratimit nga AKR-ja të raportit përshkrues dhe financiar përfundimtar.
2. Bashkive dhe grupeve joformale rinore u livrohet fondi për projektin në 2 (dy) këste:
a) kësti i parë: 90 (nëntëdhjetë) % të vlerës së fondit menjëherë pas lidhjes së kontratës së grantit;
b) kësti i dytë: 10 (dhjetë) % të vlerës së fondit, menjëherë pas miratimit nga AKR-ja të raportit përshkrues e financiar përfundimtar.
3. Grupit joformal rinor i lëvrohet fondi për projektin në 3 (tri) këste:
a) Kësti i parë, 50 (pesëdhjetë) % e vlerës së fondit, menjëherë pas nënshkrimit të kontratës së grantit;
b) Kësti i dytë, 40 (dyzet) % e vlerës së fondit, menjëherë pas miratimit nga AKR-ja të raportit përshkrues e financiar të fazës së parë;
c) Kësti i tretë, 10 (dhjetë) % e vlerës së fondit, pas miratimit nga AKR-ja të raportit përshkrues dhe financiar përfundimtar.

Neni 21 
Raportimi, monitorimi dhe vlerësimi i granteve për rininë

1. Subjekti përfitues raporton pranë AKR-së mbi ecurinë e zbatimit të projektit, bazuar në kushtet dhe afatet e përcaktuara në kontratën e grantit, udhëzuesin për raportimin periodik të progresit dhe dokumentet mbështetëse të raportimit, të cilat miratohen nga ministri përgjegjës për rininë.
2. AKR-ja kryen monitorimin e zbatimit të projekteve dhe raporton për mbarëvajtjen e tyre pranë ministrit përgjegjës për rininë.
3. AKR-ja kryen çdo vit vlerësimin e performancës së fondit grant për rininë, që përfshin vlerësimin e menaxhimit të thirrjes nga AKR-ja, si dhe rezultatet dhe ndikimin e arritur nga projektet e financuara. Vlerësimi kryhet brenda 3 (tre) muajve nga përfundimi i zbatimit të projekteve të mbështetura në një program vjetor financimi dhe përmban, të paktën, elementet e mëposhtme:
a) informacionin mbi thirrjet publike të zbatuara, sasinë e fondeve të shpërndara dhe shpenzimet e realizuara;
b) informacionin mbi numrin e aplikimeve të thirrjes dhe përshkrimin e cilësive dhe të të metave të projektpropozimeve të kandidatëve;
c) informacion mbi arritjet e ndikimin e projekteve të mbështetura dhe kontributin e tyre për realizimin e objektivave të shpallur të thirrjes publike;
ç) numrin e ankimeve administrative të paraqitura dhe vendimet përfundimtare të shqyrtimit të tyre.

V. DISPOZITA TË FUNDIT DHE KALIMTARE
(Ndryshuar titulli me vendimin nr. 152, datë 11.3.2026)

Neni 22
Institucionet e ngarkuara për zbatimin e vendimit

Ngarkohen ministri përgjegjës për rininë dhe institucioni përgjegjës për rininë për zbatimin e këtij vendimi.

Neni 23
Shfuqizime

Vendimi nr. 1141, datë 24.12.2020, i Këshillit të Ministrave, “Për përcaktimin e kritereve dhe të procedurave të përzgjedhjes së organizatave rinore dhe/ose për të rinjtë, që përfitojnë financime nga fondet grant nga buxheti i shtetit, të dedikuara për rininë”, shfuqizohet.

Neni 23/1
Administrimi i projektpropozimeve
(Shtuar me vendimin nr. 152, datë 11.3.2026)

Deri në ngritjen dhe funksionimin e sistemit elektronik për financimin e projekteve të dedikuara dhe regjistrit elektronik për të rinjtë, aplikimet e kandidatëve për përfitimin e financimeve, nëpërmjet fondit grant të dedikuar për rininë, si dhe për ankimimet administrative do të administrohen në format fizik, nëpërmjet rrugëve postare dhe nëpërmjet postës elektronike, pranë AKR-së.

Neni 24
Hyrja në fuqi

Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

